ชื่นชมและขอบคุณทุกหน่วยงาน ร่วมดูแลความมั่นคงปลอดภัย ตลอดการประชุมสุดยอดอาเซียน
ชื่นชมและขอบคุณทุกหน่วยงาน ร่วมดูแลความมั่นคงปลอดภัย ตลอดการประชุมสุดยอดอาเซียนพลโท คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี กล่าวชื่นชมและแสดงความขอบคุณ หน่วยงานข่าวและหน่วยงานความมั่นคง ทั้งตำรวจ ทหาร ฝ่ายปกครองและส่วนราชการต่างๆ ที่เกี่ยวข้อง ที่ได้ร่วมกันทำหน้าที่ในการดูแลความมั่นคงปลอดภัยของบ้านเมือง ตลอดจนอำนวยความสะดวกการจราจร ระหว่างการประชุมสุดยอดอาเซียนที่ผ่านมา ให้เป็นไปด้วยความเรียบร้อย ซึ่งได้รับการชื่นชมจากทุกประเทศ ส่งผลดีต่อภาพลักษณ์ ความเชื่อมั่นและการยอมรับจากนานาชาติพร้อมทั้ง ได้แสดงความขอบคุณภาคเอกชน ภาคประชาสังคมและประชาชน ที่ร่วมกันเป็นเจ้าภาพที่ดี ในการรักษาบรรยากาศความสงบเรียบร้อยของบ้านเมือง ตลอดจนสนับสนุนและให้ความร่วมมือกับการปฏิบัติงานของเจ้าหน้าที่รัฐด้วยความเข้าใจ พลเอก ประวิตร ยังได้กำชับ ขอให้ทุกหน่วยงาน ร่วมกันเก็บประสบการณ์และบทเรียน เพื่อพัฒนาการทำงานร่วมกันต่อไป โดยขอให้ร่วมกันดูแลความสงบและความมั่นคงปลอดภัยของบ้านเมืองให้เรียบร้อยต่อเนื่องกันไป เนื่องจากยังมีการประชุมในเสาหลักด้านต่างๆ ที่เรายังอยู่ในสถานะเป็นเจ้าภาพในปีนี้